REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/65-13

5. mart 2013. godine

B e o g r a d

Z A P I S N I K

35. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 5. MARTA 2013. GODINE

 Sednica Odbora je počela u 12,20 časova.

 Sednicom je predsedavala Vesna Kovač, predsednica Odbora.

 Pored predsednice, sednici su prisustvovali članovi Odbora: Zoran Antić, Veroljub Arsić, Žika Gojković, Zoran Kasalović, dr Milorad Mijatović, Radojko Obradović, Dragan Tomić i Aleksandar Senić i zamenici članova Odbora: Ivan Jovanović, umesto mr Božidara Đelića i Zoran Pralica, umesto Radmila Kostića.

 Sednici nisu prisustvovali članovi Odbora: Vojislav Vujić, mr Božidar Đelić, Bojan Đurić, Dušica Nikolić, Zoltan Pek, Đorđe Stojšić, Radmilo Kostić i Momo Čolaković.

 Sednici je prisustvovao i dr Vladimir Marinković, zamenik člana Odbora dr Milorada Mijatovića.

 Nakon utvrđivanja kvoruma, na predlog predsednice, Odbor je većinom glasova (10 za, jedan nije glasao) utvrdio sledeći

D n e v n i r e d

1. Razmatranje Izveštaja o radu Radne grupe za utvrđivanje testa za proveru stručne osposobljenosti iz oblasti javnih nabavki i pregled prijava na javni konkurs i ispunjenje uslova kandidata za izbor predsednika i članova Republičke komisije za zaštitu prava u postupcima javnih nabavki,

2. Razmatranje Predloga za određivanje datuma za testiranje kandidata za izbor predsednika i članova Republičke komisije za zaštitu prava u postupcima javnih nabavki.

**Prva tačka dnevnog reda:** Razmatranje Izveštaja o radu Radne grupe za utvrđivanje testa za proveru stručne osposobljenosti iz oblasti javnih nabavki i pregled prijava na javni konkurs i ispunjenje uslova kandidata za izbor predsednika i članova Republičke komisije za zaštitu prava u postupcima javnih nabavki

 Predsednik Radne grupe, dr Milorad Mijatović podneo je Izveštaj o radu Radne grupe za utvrđivanje testa za proveru stručne osposobljenosti iz oblasti javnih nabavki i pregled prijava na javni konkurs za izbor predsednika i članova Republičke komisije za zaštitu prava u postupcima javnih nabavki. Rekao je da se na konkurs prijavilo ukupno 22 kandidata, čije prijave i prateću dokumentaciju je Radna grupa pregledala, radi provere i utvrđivanja ispunjenosti svih uslova navedenih u javnom konkursu. Uslovi za izbor predsednika Republičke komisije su: pravni fakultet; položen pravosudni ispit; najmanje tri godine radnog iskustva u pravnoj struci posle položenog pravosudnog ispita i radno iskustvo od najmanje pet godina u oblasti javnih nabavki. Uslovi za izbor najmanje četiri člana Komisije su: pravni fakultet; položen pravosudni ispit; najmanje tri godine radnog iskustva u pravnoj struci posle položenog pravosudnog ispita i radno iskustvo od najmanje tri godine u oblasti javnih nabavki. Uslovi za izbor najviše dva člana Komisije su: stečeno visoko obrazovanje iz naučne oblasti pravne, ekonomske ili tehničko-tehnološke nauke na studijama drugog stepena (diplomske akademske studije - master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine; radno iskustvo od najmanje pet godina na poslovima javnih nabavki i stečen sertifikat za službenika za javne nabavke.

 Prijave na konkurs su, pored ostalog, trebalo da sadrže i podatke o vrsti i dužini radnog iskustva sa opisom poslova na kojima je kandidat radio i odgovornosti na tim poslovima, opis poslova koje je kandidat obavljao u oblasti javnih nabavki i da li se konkuriše na mesto predsednika Republičke komisije, člana Republičke komisije ili na oba mesta,a uz prijavu je trebalo priložiti i isprave kojima se dokazuje radno iskustvo u struci (potvrde, rešenja i druga akta iz kojih se može utvrditi na kojim poslovima i sa kojom stručnom spremom je stečeno radno iskustvo).

 S obzirom da je u javnom konkursu navedeno da se neće razmatrati neblagovremene, nedopuštene, nerazumljive ili nepotpune prijave i prijave uz koje nisu priloženi svi traženi dokazi, Radna grupa je, nakon pregleda 22 prijave i dokumentacije u prilogu, predložila Odboru koje prijave kandidata ne treba da razmatra.

Radna grupa je sačinila za članove Odbora tri tabele sa imenima kandidata koji su se prijavili na javni konkurs i podacima koji kandidati ispunjavaju uslove, a koji ne, odnosno čije su prijave nepotpune i to posebno za: 1) izbor predsednika, 2) izbor najmanje četiri člana i 3) izbor najviše dva člana Republičke komisije za zaštitu prava u postupcima javnih nabavki. Tabele su, pored imena kandidata, sadržavale i podatke koji kandidati ispunjavaji uslove, a koji nisu priložili tražene dokaze ili nemaju potrebno iskustvo u oblasti javnih nabavki.

 Radna grupa je pregledala podnete 22 prijave i utvrdila da se za izbor predsednika Republičke komisije za zaštitu prava u postupcima javnih nabavki prijavilo osam kandidata, od kojih tri kandidata ne ispunjava uslove iz javnog konkursa za izbor predsednika i to: Gordana Stojakov Ogrizović, Gabrijela Bačić i Vuk Ranković, čije su prijave nepotpune, odnosno nisu priložene potvrde iz kojih se može nedvosmisleno utvrditi da je stečeno potrebno radno iskustvo u oblasti javnih nabavki, kako je navedeno u javnom konkursu.

Za izbor najmanje četiri člana Republičke komisije za zaštitu prava u postupcima javnih nabavki prijavilo se 15 kandidata, od kojih pet kandidata ne ispunjava uslove iz javnog konkursa za izbor najmanje četiri člana i to: Radomir Živaljević, Gabrijela Bačić, Gordana Stojakov Ogrizović, Milanka Čović i Ljeposavka Vidović, čije su prijave nepotpune, odnosno nisu priložene potvrde iz kojih se može nedvosmisleno utvrditi da je stečeno potrebno radno iskustvo u oblasti javnih nabavki.

 Za izbor najviše dva člana Republičke komisije za zaštitu prava u postupcima javnih nabavki prijavilo se na osam kandidata, od kojih jedan kandidat ne ispunjava uslove iz javnog konkursa za izbor najviše dva člana i to: Boba Šuljagić, čija je prijava nepotpuna, odnosno nije priložena potvrda o stečenom potrebnom radnom iskustvu u oblasti javnih nabavki.

 Predsednik Radne grupe je naveo da je Radna grupa imala zadatak da sačini predlog pitanja za test za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki i obrazložio način na koji je, u saradnji sa stručnjacima iz Uprave za javne nabavke, sačinila predlog od 60 pitanja za testiranje. Stručnjaci iz Uprave za javne nabavke, koji rade na pripremi ispita za sticanje sertifikata za službenika za javne nabavke, potpisali su izjave o poverljivosti i čuvanju tajnosti podataka. Predlog pitanja za test, u elektronskoj i pisanoj formi, predsednik Radne grupe je čuvao u zaključanoj i zapečaćenoj kasi.

Radna grupa je predložila da se, neposredno pre testiranja kandidata, na sednici Odbora utvrde pitanja za test, tako što bi svaki član Odbora predlagao broj od 1 do 60, sve do izbora 32 broja za 32 pitanja za test, od predloženih 60. Tako niko od članova Radne grupe, ni članova Odbora neće znati koja su pitanja koja će biti na testu za proveru stručne osposobljenosti kandidata iz oblasti javnih nabavki. Posle testiranja, koje će trajati 60 minuta, testove, koje će kandidati polagati pod šifrom, treba pregledati, bodovati i utvrditi rezultate za svakog pojedinačnog kandidata. Odbor je na prethodnoj sednici usvojio predlog da kandidati koji ne odgovore tačno na najmanje 75% od ukupnog broja pitanja, tj. na najmanje 24 od 32 pitanja, neće biti pozvani na razgovor sa članovima Odbora.

 Predsednik Radne grupe je predložio da se, za sednicu na kojoj će Odbor obaviti razgovor sa kandidatima koji su prošli testiranje, za sve članove Odbora pripreme prijave kandidata i broj osvojenih bodova na testu. Na osnovu razgovora sa kandidatima, podataka navedenih u prijavama i rezultata na testiranju, Odbor bi glasanjem trebalo da izabere jednog kandidata za predsednika i šest kandidata za članove Republičke komisije za zaštitu prava u postupcima javnih nabavki. Pored toga, predložio je da Odbor odredi radnu grupu koja će sprovesti testiranje i utvrditi rezultate.

Predsednik Radne grupe je izneo mišljenje da je na ovaj način Radna grupa poštovala tajnost i objektivnost i izvršila svoj zadatak tako što je predložila principe za utvrđivanje testa za proveru stručne osposobljenosti iz oblasti javnih nabavki i sprovođenje testiranja kandidata, pregledala prijave i prateću dokumentaciju i utvrdila ispunjenost uslova kandidata za izbor predsednika i članova ove veoma značajne komisije, koji treba da budu stručni i kompetentni, a ne partijski. Istakao je da je Radna grupa obaveštavala Odbor o svom radu i svoje predloge podnosila Odboru na usvajanje, u cilju pomoći Odboru prilikom odlučivanja o svakom kandidatu.

Predsednica Odbora je predložila i da se sednica Odbora održi sat i po pre početka testiranja kandidata, kako bi bilo dovoljno vremena za formiranje testa od 32 pitanja od predloženih 60 i njegovo umnožavanje. Pored toga, istakla je da članovi Odbora mogu, u toku sednice, da izvrše uvid u prijave kandidata i prateću dokumentaciju, a naročito u prijave kandidata koje su nepotpune, odnosno nisu priložene potvrde iz kojih se može nedvosmisleno utvrditi da je stečeno potrebno radno iskustvo u oblasti javnih nabavki, kako je navedeno u javnom konkursu.

 Odbor je većinom glasova (devet za, jedan uzdržan, jedan nije glasao), na predlog Radne grupe usvojio zaključak:

- Odbor neće razmatrati nepotpune prijave kandidata za izbor predsednika i članova Republičke komisije za zaštitu prava u postupcima javnih nabavki, odnosno prijave uz koje nisu priloženi svi traženi dokazi, kako je navedeno u javnom konkursu.

 Odbor je većinom glasova (devet za, jedan uzdržan, jedan nije glasao) usvojio Izveštaj o radu Radne grupe za utvrđivanje testa za proveru stručne osposobljenosti iz oblasti javnih nabavki, pregled prijava na javni konkurs i prateće dokumentacije i ispunjenje uslova kandidata za izbor predsednika i članova Republičke komisije za zaštitu prava u postupcima javnih nabavki i predloge Radne grupe i predsednice Odbora.

**Druga tačka dnevnog reda:** Razmatranje Predloga za određivanje datuma za testiranje kandidata za izbor predsednika i članova Republičke komisije za zaštitu prava u postupcima javnih nabavki.

 Na predlog predsednice, Odbor je utvrdio datum, 8. mart 2013. godine u 13,00 časova, za testiranje kandidata za izbor predsednika i članova Republičke komisije za zaštitu prava u postupcima javnih nabavki.

 Sednica je zaključena u 12,50 časova.

Na sednici Odbora je vođen tonski zapis.

ZA SEKRETAR-a ODBORA PREDSEDNIK ODBORA

 Milena Sandić Vesna Kovač